bondepraktika
Store norske leksikon,Historie,Historievitenskap,Kildeskrifter
Bondepraktika er en gruppe bøker med kalendarisk innhold og værspådommer. Alle stammer fra den tyske Die Bauernpraktik fra 1508. I de følgende utgavene ble boken bearbeidet og utvidet, men alt i 1530 hadde den fått den formen den senere har hatt.
Det opprinnelige innholdet var opplysninger om hvordan man ut fra været i de 12 juledagene kunne beregne været i de 12 månedene i året som fulgte. Etter hvert kom det til kalendariske opplysninger og værspådommer, som ofte dublerer eller står i strid med hverandre. Det meste bygger på astrologisk kunnskap, blandet med tysk folketradisjon. Det finnes også en cisiojanus, en lang minneregel på vers om de ulike helgedagene i året.I Tyskland kom boka ut i mer enn 60 opplag før 1900, og den ble oversatt til en rekke språk. Første danske utgave kom i 1597, og mange danskspråklige utgaver ble trykt i Norge. Visdommen fra bondepraktikaen har bare i liten grad gått over i den folkelige tradisjonen i Norge. Les mer i Store norske leksikon Prognostikon Kulturhistorie Eksterne lenker Bonde-Praktika om Veiret, eller Planet-bogen, trykt utgave 1848 – Nasjonalbiblioteket